Noverit Christi fidelium industria, tam futurorum quam presentium, qualiter ego Walterius, ad conversionem veniens et ad vitam monachicam, donavi Deo et sanctis ejus apostolis Petro et Paulo, ad monasterium Cluniacum, tale alodium quale videbar habere in villa Confranz, ex ista parte fluminis Gie situm. Consenserunt huic dono fratres mei Willelmus et Hugo et collaudaverunt, et fuerunt in donando cooperatores ut mecum etiam divine retributionis mereantur fieri participes. Donavi autem ipsum alodium prefato monasterio Cluniaco totum pro ea parte que me contingebat, in terris cultis et incultis, in bosco, in vineis, in pascuis, et ceteris omnibus, ita quemadmodum jure debueram ipse possidere. Cujus rei testimonio, tractam a fratribus meis supra nominatis W[illelmo] et H[ugone] kartam placuit conscribi et firmavi.